Osveta

Jutre. Pospane su se megle lieno vliekle črez moje sele. I sunčeke je sramežljive namigavale med oblaki.

Z kuhinje diši fruštikelj. Muoram se stati z postelje. Vekerica je več odzvonila svoje. Napravil sam korak napred, natrag dva jutarnju viežbu. Otišel v kuhnju. Mama i tata su prešli na posel, sestra je još tu, lakiera nofte i pije kavu. Evo ga, zadnji gutljaj kave, puše v nofte da se lak osuši. Sestra ide na fakultet, na predavanja, a ja sam dečec sedmaš.

Ona je prešla, ostali smo same papiga Koki i ja. Denes ne planieram nič posebnoga delati. Zadaču sam napisal včera, a za vučiti se nemam nič. To je uživancija, pustiti dan da te nekak iznenadi.

Začul sam poštarov motor. Nu viš, stigla je dnevna doza računov, kak bi rekel muoj tata. I je, bili su računi. I jena plava koverta. Veli poštar da je to za me. I još je pisale – Za Joška od frenda. Gdo još pošilja prijatelju pisma? Pak imame društvene mreže. Gda sam pročital – Čuvaj se, mali, osveta se sprema! D. B. – noge su mi počele drhtati, ježeki su prešli po cielem tielu.

Gdo to piše? To mi sigurne nie prijatelj. Kakva osveta? To je tak žmehka rieč. Im nikomu nisam nič napravil. Morti je napisal Jura jer mu nisam dal prepisati zadaču pa je zate dobil jedinicu z matematike? Ili Vinko jer sam mu rekel da je debeli ke pajcek? On je meni rekel da sam spori kak puž pa smo kvit. Ne, ne, sigurno se misli osvetiti Karlo. Njemu sam se baš slatke nasmejal dok je pripoviedal, a jezik mu se plel z aparatekem za zube. I još sam ga oponašal kak govori. Je, je, sigurno je on! Ali nema on inicijale D. B. Čak niti jenu kebu ne poznam s tiem D. B. Al s kebami sam si dober, njih ne oponašam niti kaj grduga i zločestoga poviem.

Če sam več razmišljal o poruke, vse več su mi se znojile ruke. Strah se zavlekeh vu me. Gda bu ta osveta? Denes? Kak bum išel v škuolu? Progutal sam kniedlin kaj je v grlu stal. Nema mi druge, v škuolu moram iti. Odlućil sam biti na oprezu. Morem ja to.

Pri susedove lese pes je zalajal.Tak me splašil da je srce nabijalo sto na vuru. Imam još male do škuole. Kak splašeni zajček sam išel. Strah je bil vu meni, okoli mene, visel je na granami, skrival se med hižami, cerekal se vu vsakom kutu...

Na dvorišču pred škuolu su moji pajdaši. Karlo je došel i pozval me na rođendan. Jura se pofalil da ima zadaču z matematike, potapšal me po ramenu i pital jesam dobro jer mu zgledim fejst bliedi. Vinko je jel senvič, dal sam mu jabuku i baš je tomu bil vesel. Rekel je da sam pravi prijatelj. Bogek dragi, vse mi se zmotale. E su pozabili kak sam ih uvriedil z svojami rieči? Valda me nisu za ozbilno zeli. Onda nisu niti poruku napisali, z olakšanjem sam zaključil.

Spore su se vliekle vure vu škuoli. Gda je odzvonile, hitro sam se preobul i brze kak veverica zbrisal črez vrata.

Zadihane sam došel doma. Zdaj mi več nigdo nič nemre, na sigurnem sam, doma sam. Sestra me spod oka pogledavala i smejala se. Pred me je porinula cedulju z poruku kaj sam dobil. „E te strah? E bila osveta?“ pitala je znatiželjne. Odmahnul sam z glavu, a v oči su navrle suze.

„Kaj se bojiš? Male sme se šalili z tuobu. Tak da drugi put paziš na svoje riči i ne tužiš mami da si me videl kak se z Darkom kušujem:“

Aaaa, taaak. Darko. Pa da, D. B. To je Darko Bugiš, sestrin prijatelj z faksa ili dečko, sejeno. Baš su me liepe nasanjkali.

Morti i nije fer kaj su se Darko i moja sestra tak našalili, tuliki strah i pitanja vu me zmetali, ali nekaj su me nafčili. Nafčil sam da rieči moreju zaboleti. Jake zaboleti. Sestru su zabolele rieči tere sam zgovoril mami za ljubakanje z Darkom. I Vinka, i Karla, i Juru su zapekle moje rieči i ostavile traga.

V življenju bi trebale biti same liepe rieči, one kaj ti radost v srce doneseju, kaj ti daju nadu i snagu za vse kaj hočeš napraviti. Rieči tere z tebe zviraju i govoriju vsima da si čovek, čovek kakvuga trieba iskati.

 Antonija Duh, 8. r.

 Osnovna škola Oroslavje